'Onsinnige mosie bevorder rassepolarisasie' | Maroela Media
Genl. Christiaan de Wet (Foto: Anne97432, eie werk via Wikimedia Commons)
Die EFF gaan tydens die komende wetgewersitting op 22 Oktober 2019 'n mosie ter tafel lê om alle sogenaamde koloniale simbole uit die Vrystaat te verwyder.
"Dié aanval op Afrikanergeskiedenis is teenstrydig met nasiebou en bevorder rassepolarisasie. Alle rassegroepe se geskiedenis moet gerespekteer word," het Jan van Niekerk, provinsiale leier van die VF Plus in die Vrystaat, gesê.
Die inhoud van die mosie bevat bewerings dat swart mense geen beelde van helde in die Vrystaat het nie en dat slegs wit helde in die Vrystaat uitgebeeld word.
Die EFF eis dat geskiedkundige simbole, soos gesien in die vierde raadsaal, asook die standbeeld van genl. Christiaan de Wet, verwyder moet word. Die EFF voer in sy mosie aan dat die verwydering van hierdie simbole sal bydra tot die uitwissing van kolonialisme.
"Genl. de Wet het egter teen kolonialisme geveg en het geen betrokkenheid by die apartheidsera gehad nie. Die VF Plus is ten gunste van 'n inklusiewe erfenisterrein waar een groep se geskiedenis nie weggeneem word nie, maar waar daar eerder bygevoeg word. Die verlede kan nie herskryf of verander word nie en daar moet eerder respek vir alle groepe se geskiedenis wees en geleer word uit die verlede," het Van Niekerk bygevoeg.
"Terwyl mense in die Vrystaat honger ly en gebuk gaan onder uiters swak dienslewering, prioritiseer die EFF simbole. Dit is beduidend van die EFF se kortsigtige populisme. Die EFF het nog nie geleer dat 'n land nie opgehef word deur gedeeltes van die samelewing te probeer afbreek nie. Solank dit die EFF se uitgangspunt is, sal armoede en ongelykheid in Suid-Afrika bly voorbestaan."
Van Niekerk het gesê sy party sal die mosie ten sterkste teenstaan. "Die VF Plus veg vir 'n beter bedeling waar daar uit die verlede geleer word en op 'n beter toekoms gefokus word."
Die ou wat dink hier is harmonie en vrede sien gesigte kyk nou maar na die DA ook as voorbeeld
EFF strategie – terwyl ons 'n kulturele stofstorm veroorsaak kan ons, ons sjampanje, Louis Vitton ens opslurp terwyl die arm en honger massa in die stof verdwaal.
Seker 'n onChristelikke ding om te sê – oppas vir Karma.
Dan moet hulle sommer alles soos die taal, infrastruktuur, motors, ens verwyder.
Dit sal egter 'n reuse stap tot rasseversoening wees as Malema homself verskoon of verwyder.
Die radikales wil so graag alles wat glo kolonialisties is, vernietig. Maar hulle ware doelwit het 'n suiwer rassistiese motief. Hierdie is 'n gevaarlike politieke party wat Suid-Afrika verdeel en vreedsame naasbestaan en respek bedreig.
Ek is keelvol vir die "losers" Die enigste werkbare oplossing is 'n onafhaklike staat vir Afrikaners. Op die stadium lyk die Orania plan die mees uitvoerbaarste. Ek besef daar moet nog baie water in die see loop. Afrikaners wat nie daar wil bly nie is welkom om hul keuze uit te voer.